יום המסחר האחרון לשבוע זה (ו') בבורסות אירופה ננעל בירידות שערים, כאשר הירידות החריפו לאחר פרסום נתון התמ"ג האמריקני. ברקע למסחר, הפורום הכלכלי בדאבוס נמשך והשיחות ביוון ממשיכות לרכז עניין.
ההסכם במסגרת המשא ומתן בין ממשלת יוון לבין הסקטור הפרטי, המחזיק באגרות החוב שלה, עשוי לחייב רק 50% מהמחזיקים בחוב הנאמד בהיקף של 206 מיליארד אירו, לפי הערכות של ברקליס קפיטל. לדבריהם הסיבה לכך טמונה בהתנגדות המוסדיים.
"קבלת התשלום מהפעלת הביטוח על אגרות החוב של יוון (CDS) היא כנראה עדיפה מהאלטרנטיבה של איבוד אמון המשקיעים ביכולת המוצר להעניק יכולת גידור כנגד החובות הריבוניים", אמר מייקל המפדן-טרנר, אסטרטג אשראי בסיטיגרופ.
מניות הבנקים הצרפתים היו בין הנופלות היום באירופה. בנק קרדיט אגריקול נפל 1.62% במסחר ו-BNP פאריבס השיל 3.25% מערכו. נתון אבטלה שפורסם מוקדם יותר בספרד גם לא סיפק נחת למשקיעים כאשר הצביע על עלייה בשיעור האבטלה ל-22.9% ברבעון הרביעי.
עם סיום המסחר באירופה, מדד הדאקס בפרנקפורט איבד 0.43%, מדד הפוטסי בלונדון השיל 1.07% ומדד הקאק בפאריז ירד 1.32%. המדד האזורי, ה-STOXX600, השיל 0.95% מערכו.